钦定古今图书集成/方舆汇编/职方典/第1469卷 > 《游点苍山记》明·杨慎
## 钦定古今图书集成/方舆汇编/职方典/第1469卷 > 《游点苍山记》明·杨慎

自余为僇人，所历道途万有馀里，齐鲁楚越之间，号
称名山水者，无不游。已乃泛洞庭，逾衡庐，出夜郎，道
碧鸡而西也。其馀山水，盖饫闻而厌见矣。及至楪榆
之境，一望点苍，不觉神爽飞越。比入龙尾关，且行且
玩。山则苍龙叠翠，海则半月拖蓝。城郭奠山海之间，
楼阁出烟云之上。香风满道，芳气袭人。余时如醉而
醒，如梦而觉，如久卧而起作，然后知吾向者之未尝
见山水，而见自今始。嘉靖庚寅，约同中谿李公为点
苍之游。二月辛酉，自龙尾关窥天生桥，夜宿珠海寺，
《候龙关晓月》。两山千仞，中虚一峡，如排闼然落月中
悬。其时天在地底，中谿与予各赋一诗，诗成而月犹
不移，真奇观也。下山乘舟至海门阁小饮。壬戌，复行
入关，由混混亭而升觉真庵，北折入谷口，观宝林寺
山茶，因𨙫圆海寺，瀹茗煮泉，坐干万松之阴。已，乃拄
杖下涧，渡石关，至鹤顶寺。松竹荫轩，洱波在席，相与
趺坐酌酒。时夕阳已沉，西山缺处犹露日影，红黄一
线，本细末宽，自山而下，直射洱波。僧曰：“此即鸳浦夕
阳也。”馀波皆碧，独此“处日光涌金，时有鸳鸯群浴，今
则网罟太密，此景时有时无，不常然也。”曰：“但观涌金
流采，已自胜耳。”癸亥，北循山坂至金相寺废址，有唐
碑，为高僧讲经处。盘山脚而西至松萝崖，石洞幽胜，
相与酌酒赋诗。暮投感通寺楼，篝灯夜坐，闻寺僧诵
等字，中谿曰：“六书中转注，实非考老，而宋人妄拟，后
世学者遂沿而不改，此不可无述，愿公任之。”予遂操
笔书转注之例，约千馀字，汇为一编，中谿题其额曰
《写韵楼》。寓此凡二旬日而后去。兹寺有高皇帝诗十
八章，镌碑山门院凡三十六，今存者仅半耳。三月乙
酉，北行五里，有寺曰“玉局”，内有昭文祠，土人祀唐御
史杜光庭之所。西南有一谿，叠崿承流，水色莹彻，其
中石子粼粼，青碧璀璨，宛如宝玉之丽，其名曰“清碧
溪。”缘山麓北行二里，至天台，有诸葛武侯画卦石，土
人于石上建八塔，以识侯之迹云。东行一里，至弘圣
寺，有浮图，高二百尺，规制严整。考之野史，为隋文帝
时敕建者，或曰“阿育王。”北行二里，至点苍神祠，即《唐
书》载使臣与南诏设盟处也。翠微有岩，异香酷烈，予
二人不能上，令人候之，果然。庙后有问俗亭，俯瞰城
郭楼观，海波万顷，涧松萦云，岩雪映日。酤酒更酌，村
人荐米缆，食而甘之，既醉且饱。下山北行二里，抵三
塔寺宿。寺有七楼八殿，皆中谿重加修建者，中谿有
书楼在焉。因留连累日，芒鞋藜杖相与入瀑布溪，悬
流百尺，其承流处有石如盘，盘中有一石，为瀑流所激，跳跃如马，声如雷鍧。石壁上有朱字诗，为溅沫所
涂，远不可辨。忆当时题刻，悬构千仞之上，非大力不
能也。壬辰，登帝释寺，松萝苍翠，因止宿焉。夜中静𪐝，
聆丁东琳琅，如琵琶笙箫，又如琴瑟，有顷而寂。旧闻
兹地夜聆天乐，故名其峰曰“应乐。”《中谿》曰：“岂山腹空
洞，万窍递响耶？”予曰：“如此，则不应有作止也。”僧曰：“世
传空洞陨石，上有帝释像，今所奉者是已。帝释为天
王中最尊，故有天乐随之。”予曰：“六合之外，圣人存而
不言，此亦世外事，不可以臆见度其是非也。”癸巳，北
渡两涧，乃至无为寺，有汝南王碑，声如玉磬，清越可
听。因以木击之，歌少陵《春山相》求之诗。闻北冈有元
世祖驻跸台，后人屋之。方至其处，大雨忽至，遂趋屋
下避雨。轩窗洞豁，最堪游目，则见满川烈日，农人刈
麦。予曰：“异哉！何晴雨相兼也？”中谿曰：“此点苍十景之
一，所谓晴川溪雨者是已。”每岁五月，溪上日日有雨，
田野时时放晴，故刈麦插秧，两无所妨，世传观音大
士授记而然。西上里许，有寺曰“救疫山”泉甘冽，疫则
饮之，可以已病，寺因得名。北去四里，登鹤云寺。寺有
仙女池，冲举石，相与坐啸久之。又北六里，至石云寺。
沿溪而西，过独木桥，升宝华寺。其地多花卉，红紫胶
轕，乃移枕簟以息中谿。弟仲春、叔期、季和，预煮樽酒
于丛薄中，忽从滴乳岩傍出见，不觉惊喜，拍手大笑，
因引满尽醉。是夜卧草庵，殊觉快适。甲午同上悉达
场，遥见瓦屋悬构于苍烟之上，扁曰“中谿小隐”，时已
入夏，犹围火而卧。晨起窥石洞，猱缘细路，下临百仞。
比归，颇有垂堂之悔，出山因以相规云。丁酉至阳谿，
历遗爱寺，观舍利塔，入溪三里，有一石门如圆月者，
罗刹洞也。世传观音大士闭罗刹于其中云。又西行
八九里，至出佛洞，岩壑幽绝，可以结庐。又西六里，为
洞天山，层峦叠嶂，望之蔚然。顾径路崎仄，且空山无
人，乃旋辔出谷，宿遗爱寺中。谿谓予曰：“不见庐山真
面目，只因人在此山中。必须东泛洱水，卧数溪峰，庶
尽点苍之变耳。”己亥，由上关水月楼放舟，遵岛屿而
南，至金榜寺，摇落无僧。又南阅青巅寺前巨人迹。已
乃南泛，有岩飞出水面，曰鸡额山。维舟山隒，徒步而
升，石磴盘旋，可三百武，则见削壁卷阿，正向点苍。十
九溪峰，尽在几席。山巅积雪，山腰白云，天巧神工，各
呈其伎。予曰：“此非《点苍》真面目乎？微公几失此奇观
也。”相与订约结社，以终馀年。经营其地，约二十亩，可
为蔬圃。草间得柱础石、古瓦，知为寺场也。往来久之。
僮仆于灌莽中得一石洞，檐牙户牖，大类人居。中可
容二榻。喜不自胜，曰：“此可免结庐之劳矣。”酌酒相庆，
恋恋不能去。榜人催促，予二人相向惆怅，恐不能复
来，勉从入舟，则天光澄净，波纹沄沄。遵岩壁而南，壁
下石窟，有浅有深，皆渔家妇子居之。生事萧条，身无
完衣。指予舟中几案食器，互相问诘，盖素所未见也。
予二人不忍其穷，各解衣投米。问其男子何在，曰：“欠
课为官家所系。”其情可悲也。又南至铁雨崖，云是罗
刹欲背盟逃逝，大士雨铁以止之，是其迹也。崖面如
蜂房蚁窝，大者栖鹘鹞，小者巢蝠鸽。闻舟人喧惊，出
而群飞。又南至赤文岛，云是大士买地券，字如蠡篆，
不可辨识。暝色欲来，河水浮绿。乃举棹西向洱水龙
祠，辞舟登阁。自念放逐以来，得此佳游，真如隔生事
矣。中谿与予赓和诗若干首，汇为一帙，题曰《点苍杂
咏》云。